ประธานคณะกรรมการโครงการ “สานใจไทย สู่ใจใต้” เยี่ยมเยาวชนและครอบครัวอุปถัมภ์ในจังหวัดสระบุรี
ที่ห้องประชุมองค์การบริหารส่วนจังหวัดสระบุรี พลเอก  สุรยุทธ์ จุลานนท์ ประธานคณะกรรมการดำเนินโครงการสานใจไทยสู่ใจใต้ นายอารีย์ วงศ์อารยะ รองประธานคณะกรรมการดำเนินโครงการสานใจไทยสู่ใจใต้ พร้อมคณะ เดินทางมาในพื้นที่จังหวัดสระบุรี เพื่อตรวจเยี่ยมเยาวชนและครอบครัวอุปถัมภ์ ในพื้นที่จังหวัดสระบุรี ตามโครงการ สานใจไทย สู่ใจใต้ เพื่อติดตามเยี่ยมครอบครัวอุปถัมภ์ ดูสภาพความเป็นอยู่ เยี่ยมเยียนพูดคุยกับครอบครัวอุปถัมภ์และนักเรียนนักศึกษา พร้อมให้กำลังใจ ซึ่งเยาวชนได้ใช้ชีวิติอยู่กับครอบครัวอุปถัมภ์มาตั้งแต่วันที่ 5 เมษายน  2561 ที่ผ่านมา มีนายบัณฑิตย์ เทวีทิวารักษ์ ผู้ว่าราชการจังหวัดสระบุรี ส่วนราชการ ภาคเอกชน และคณะกรรมการอิสลามประจำจังหวัดสระบุรี ให้การต้อนรับ

          โดยพลเอก สุรยุทธ์ จุลานนท์ ประธานคณะกรรมการดำเนินการโครงการ “สานใจไทย สู่ใจใต้”  ได้ให้โอวาทแก่เยาวชน ให้เกิดความรักและความสามัคคีที่ดีต่อกัน และอยากให้เยาวชนทุก ๆ คนเก็บเกี่ยวประสบการณ์ และนำประสบการณ์ความรู้ที่ได้นำไปใช้ให้เกิดประโยชน์กับตนเองและในพื้นที่จังหวัดชายแดนภาคใต้ต่อไป และขอบคุณทุกภาคส่วนทั้งภาครัฐและเอกชนของจังหวัดสระบุรี ที่ได้ให้การสนับสนุนกิจกรรมในตลอดระยะเวลาที่ผ่านมา ในโอกาสนี้ประธานคณะกรรมการดำเนินงานโครงการ“สานใจไทย สู่ใจใต้ ”และคณะได้มอบของขวัญ เพื่อเป็นขวัญและกำลังใจให้แก่เยาวชนและครอบครัวอุปถัมภ์

               โดยตัวแทนเยาวชน ได้กล่าวว่า รู้สึกผูกพันและจะคงคิดถึงพ่อแม่บุญธรรมมาก ในการที่จะต้องกลับไป ทั้งนี้พวกเราเยาวชนทุก ๆ คน ได้ประสบการณ์ในการมาเรียนรู้ในครั้งนี้อย่างมากมาย และจะขอให้นำสิ่งที่ดี ๆ และประสบการณ์ที่ได้รับจากการมาร่วมโครงการในครั้งนี้ นำไปเป็นแนวทางในการดำเนินชีวิต พร้อมนำความรู้ที่ได้ไปถ่ายทอดเผยแพร่ให้กับครอบครัวและเพื่อน ๆ ในพื้นที่ ให้ได้รับรู้ต่อไปด้วย

ทั้งนี้ จังหวัดสระบุรี ได้รับเกียรติเข้าร่วมโครงการสานใจไทยสู่ใจใต้มาแล้ว 28 รุ่น คือ ตั้งแต่รุ่นที่ 3 ปี พ.ศ. 2549 ถึงรุ่นที่ 32 ปี พ.ศ. 2560 รวมเยาวชน 618 คน โดยได้รับความอนุเคราะห์จากครอบครัวอุปถัมภ์ทั้งในเขตพื้นที่อำเภอต่าง ๆ ในพื้นที่สระบุรี
 
                 สำหรับในรุ่นที่ 33 นี้ จะเป็นรุ่นที่มีเยาวชนที่นับถือศาสนาพุทธและศาสนาอิสลามมาอยู่ร่วมกันกับครอบครัวอุปถัมภ์ที่จังหวัดสระบุรี โดยมีครอบครัวอุปถัมภ์ในพื้นที่อำเภอวิหารแดง จำนวน 5  ครอบครัว อำเภอหนองแค จำนวน 8  ครอบครัว ที่ดูแลเยาวชนที่ดูแลเยาวชนที่นับถือศาสนาอิสลามและเยาวชนที่นับถือศาสนาพุทธ ซึ่งได้รับมอบเยาวชนมา จำนวน 26 คน เป็นชาย 14 คน หญิง 12 คน จากจังหวัด ยะลา ปัตตานี สงขลา นราธิวาส และสตูล ซึ่งเยาวชนจะพักอยู่กับครอบครัวอุปถัมภ์ เพื่อแลกเปลี่ยนเรียนรู้ พร้อมทั้งใช้ชีวิตร่วมกับครอบครัวอุปถัมภ์ และศึกษาดูงานในพื้นที่จังหวัดสระบุรีไปจนถึงวันที่ 20 เมษายน พ.ศ. 2561